ПРИЛОЖЕНИЕ IX

Поети специфични задължения и приети изисквания от Румъния при приключването на преговорите за присъединяване на 14 декември 2004 г. (по член 39 на Акта за присъединяване)

I. Във връзка с член 39, параграф 2

1) Незабавно прилагане на Шенгенския план за действие, така както е публикуван в M.Of., p. I, nr. 129 bis/10.II.2005, изменен в съответствие с достиженията на правото на ЕС и съгласно договорените срокове.

2) Значително повишаване на усилията по модернизирането на оборудването и инфраструктурата на зелената граница, на синята граница и на граничните контролно-пропускателни пунктове, за да се осигури високо равнище на контрол и наблюдение на бъдещите външни граници на Съюза и, освен това, по-нататъшно укрепване на капацитета за оперативен анализ на риска. Това трябва да бъде отразено в един единствен многогодишен инвестиционен план, който се представя за обсъждане не по-късно от март 2005 г., въз основа на който Съюзът може годишно да оценява постигнатия напредък, докато се приеме по отношение на Румъния решението, посочено в член 4, параграф 2 на Акта. Освен това, Румъния трябва значително да ускори плановете си да назначи на работа 4438 служители и офицери на гранична полиция и, по-специално, още при присъединяването да назначи, по границите с Украйна, Молдова и Черноморското крайбрежие, персонал, чието равнище да е възможно най-близко до 100 % от необходимото. Румъния трябва също да приложи всички необходими мерки, за да се бори с незаконната имиграция, включително чрез засилване на сътрудничеството с трети страни.

3) Разработване и прилагана на актуализиран и интегриран План за действие и Стратегия за реформата на съдебната система, включително главните мерки за прилагането на Закона за организацията на съдебната система, Закона за статута на магистратите и Закона за Висшия съвет на магистратурата, който влезе в сила на 30 септември 2004 г. Двата актуализирани документа трябва да бъдат изпратени на Съюза не по-късно от м. март 2005 г.; трябва да се осигурят подходящи финансови и човешки ресурси, за да се гарантира прилагането на Плана за действие и той трябва да бъде приложен незабавно и съгласно установения график. Румъния също трябва да докаже до м. март 2005 г. пълната оперативност на новата система за произволно разпределение на делата.

4) Значително засилване на борбата с корупцията и, по-специално, с корупцията на високо равнище, като се осигури строгото прилагане на антикорупционното законодателство и действителната независимост на Националната антикорупционна прокурорска служба (НАПС) и като се представя всяка година, считано от м. ноември 2005 г., убедителен отчет за дейността на НАПС в борбата с корупцията на високо равнище. На НАПС трябва да бъдат предоставени персонал, финансови ресурси и ресурси за обучение, както и необходимото оборудване, за да осъществи своята жизненоважна функция.

5) Провеждане на независим одит на резултатите и ефектите от настоящата Национална антикорупционна стратегия; отчитане на заключенията и препоръките на този одит в новата многогодишна антикорупционна стратегия, която трябва да представлява обстоен документ, представен не по-късно от м. март 2005 г., придружен с план за действие с ясно определени стандарти за оценяване на напредъка, които трябва да бъдат достигнати и резултати, които трябва да бъдат получени, а също и подходящи бюджетни разпоредби; прилагането на Стратегията и Плана за действие трябва да са под надзора на един съществуващ, ясно определен независим орган; стратегията трябва да включва задължението да се преразгледа до края на 2005 г., проточилото се във времето наказателно производство за да се обезпечи разглеждането на делата за корупция по бърз и прозрачен начин, така че да се гарантират подходящи санкции с възпиращ ефект; и накрая, стратегията трябва да предвиди мерки за значително намаляване до края на 2005 г на броя на органите, които имат правомощия по предотвратяване или разследване на корупцията, така че да се избегне припокриването на отговорности.

6) До м. март 2005 г., обезпечаване на ясна правна рамка за съответните задачи и сътрудничество между жандармерия и полиция, включително доколкото това засяга законодателството по прилагането им; до средата на 2005 г., разработване и прилагане на ясен план за наемане на лица в двете институции с цел, до датата на присъединяването, да бъде постигнат значителен напредък при попълване на 7000 свободни места в полицията и на 18000 свободни места в жандармерията.

7) Разработване и прилагане на единна и последователна, многогодишна стратегия за борба с престъпността, която да включва конкретни действия, насочени към ограничаване на ролята и мястото на Румъния като страна на произход, транзит и дестинация на жертви на престъпен трафик и, от м. март 2005 г., всяка година да представя надеждна статистика за начина, по който се подхожда към борбата с този вид престъпност.

II. Във връзка с член 39, параграф 3

8) Осигуряване, чрез Съвета по конкуренция, на ефективен контрол върху всяка потенциална държавна помощ, включително по отношение на държавната помощ, предвидена под формата на отсрочване на плащанията към държавния бюджет на фискални или социални задължения или отсрочване на задължения, свързани с доставката на енергия.

9) Незабавно укрепване на правоприлагането в областта на държавните помощи и осигуряване на задоволителни резултати от правоприлагането както в областта на антитръста, така и в областта на държавните помощи.

10) До средата на декември 2004 г., представяне на Комисията на преработен план за преструктуриране на стоманодобива (включително Националната програма за преструктуриране и индивидуалните бизнес планове) в съответствие с изискванията, изложени в Протокол № 2 за продуктите по ЕОВС към Европейското споразумение за асоцииране между Европейските общности и техните държави-членки, от една страна и Румъния от друга страна [1], както и с условията, посочени в, приложение VII, глава 4, раздел Б на Акта.

Спазване изцяло на задължението да не предоставя или плаща никаква държавна помощ на стоманодобивните предприятия, включени в Националната стратегия за преструктуриране от 1 януари 2005 г. до 31 декември 2008 г. и спазване изцяло на задължението сумите за държавна помощ и условията, свързани с намаляването на капацитета, да бъдат определени в съответствие с Протокол № 2 за продуктите по ЕОВС към Европейското споразумение за асоцииране между Европейските общности и техните държави-членки, от една страна, и Румъния, от друга страна.

11) По-нататъшно отделяне на подходящи финансови средства и на достатъчни и подходящо квалифицирани човешки ресурси за Съвета по конкуренция.

[1] ОВ L 357, 31.12.1994 г.,стр. 2, Споразумение, последно изменено с Решение № 2/2003 на Съвета за асоцииране ЕС - Румъния от 25.9.2003 г. (все още непубликувано в Официален вестник).

--------------------------------------------------